"Тугыз тулып ярты гасыр узган..." Фәридә Хәсәнова шигырьләре

	Хәсәнова Фәридә Фәрит кызы 1981 елның ямьле июнь аенда туган. Кечкенәдән бик кызыксынучан, яхшы хәтерле булган. Шуңа күрә Яңа Әтнә (РТСның) балалар бакчасындагы тәрбиячесе Бәширә апа Борһанова Фәридәне өлкән группада йөрүче балалар белән беррәттән рус теле дәресләренә кертеп утырткан. 	 “Мәктәптә гел бишлегә генә укыдым дип әйтә алмыйм, “Сызым” мине, мин “Сызым”ны яратмадым. Татар теле дәресендә язуым ямьсез булу сәбәпле, иншалар язганда гел 5/4 була иде. Тора бара төзәлде... бәлки Роза Әхми кызы минем башка өстенлекләремне күреп язуга кул селтәгәндер, мәктәпне алтын медальгә тәмамладым. 1998 ел, әниләр айлар буе хезмәт хакы алмый, иртәге көн билгесез... Укырга керергә кирәк. Хыял – табиб булу. Медуниверситетка якын килә торган түгел, ишектән керүгә “Сез коммерция бүлегенәме?” дип сорыйлар. Кайда ул, 38 мең түгел, 3 меңе дә төшкә генә кергән заман бит ул. Хыялда табиб булсам да, чынбарлыкта мал табибы булу белән канәгатъләнергә туры килде. Хәзерге акылларым булса...”,- дип искә ала үзе. Иҗатка килгәндә, барсы да такмак язудан башлана. Дәрестә, тәнәфестә, урамда нәрсә күрсә, шуны шигырь итеп язып куя, я булмаса популяр җырларның сүзләрен үзгәртеп, көн кадагына суккан темага такмак яза. Монысы мәктәптә укыган чагы.  Казанга киткәч нишләптер онытыла  бу шөгыле. “Өч елдан соң кабат илһам килеп, елга берәр генә шигырь язгаладым. Ныклап торып 2003 елда керештем бугай, шул елларда “Әтнә таңы” битләрендә басыла башлады шигырьләрем. Иҗатка мөнәсәбәтем бик әйбәт, минем өчен ул - күңелемне бушату, юану чарасы. Шигырьләрем күбрәк ризасызлыктан туа, шатлыктан язганнары да булгалый. Язам, дип кенә яза алмыйм, үзеннән- үзе туа ул. Бу халәтне сүзләр белән генә аңлата да алмыйм. Минем өчен сер бу. Чып-чын шигырьләр язам, дип тә әйтүе авыр. Дусларыма, укучыларга ошый дип беләм. “Ташла, иҗат синең өчен түгел!” дисәләр, “Минем өчен!” дип әйтеп, дәлилләр идем. Киләчәктә, шагыйрә булмасам да (минем өчен бик зур биеклек), үзем өчен булса да, күңелемне бушатыр өчен булса да язачакмын, Алла боерса!”,- дип сөендерә “Ызандашлар” төркеме әгъзасы. 
	Фәридә ХӘСӘНОВА	
Матбугат.ру

	№ --- | 21.10.2017	


